input: ODLUKA KOMISIJE
  оd 26. studenoga 2013.
  o obavijesti Helenske Republike o prijelaznom nacionalnom planu iz članka 32. Direktive 2010/75/EU Europskog parlamenta i Vijeća o industrijskim emisijama
  (priopćeno pod brojem dokumenta C(2013) 8133)
  (Vjerodostojan je samo tekst na grčkom jeziku)
  (2013/687/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu 2010/75/EU Europskog parlamenta i Vijeća od 24. studenoga 2010. o industrijskim emisijama (integrirano sprečavanje i kontrola onečišćenja) (1), a posebno njezin članak 32. stavak 5. drugi podstavak,
  budući da:
  (1)
  U skladu s člankom 32. stavkom 5. prvim podstavkom Direktive 2010/75/EU Helenska Republika svoj je prijelazni nacionalni plan dostavila Komisiji 19. prosinca 2012. (2)
  (2)
  Tijekom ocjenjivanja potpunosti prijelaznog nacionalnog plana Komisija je utvrdila da nedostaju informacije u vezi s nekoliko postrojenja koje se odnose na datum izdavanja prve dozvole. Stoga je Komisija dopisom od 11. lipnja 2013. (3) zatražila od grčkih vlasti da dostave informacije koje nedostaju i objašnjenje u vezi s ukupnom nazivnom ulaznom toplinskom snagom jednog uređaja za loženje.
  (3)
  Dopisom od 25. lipnja 2013. (4) Helenska Republika dostavila je Komisiji dodatne informacije.
  (4)
  Nakon dodatnog ocjenjivanja prijelaznog nacionalnog plana i dostavljenih dodatnih informacija Komisija je 8. srpnja 2013. (5) poslala drugi dopis u kojem je ponovno zatražila informacije o datumu izdavanja prve dozvole za nekoliko postrojenja i objašnjenje u vezi s jednim postrojenjem na koje se primjenjuje odstupanje iz napomene 4. u tablici C1 Dodatka C Priloga Provedbenoj odluci Komisije 2012/115/EU od 10. veljače 2012. o utvrđivanju pravila o prijelaznim nacionalnim planovima iz Direktive 2010/75/EU Europskog parlamenta i Vijeća o industrijskim emisijama (6).
  (5)
  Dopisom od 30. srpnja 2013. (7) Helenska Republika dostavila je zatražene dodatne informacije i objašnjenja u skladu s Provedbenom odlukom 2012/115/EU.
  (6)
  Komisija je stoga ocijenila prijelazni nacionalni plan u skladu s člankom 32. stavcima 1., 3. i 4. Direktive 2010/75/EU i Provedbenom odlukom 2012/115/EU.
  (7)
  Komisija je posebno razmotrila dosljednost i točnost podataka, pretpostavki i izračuna upotrijebljenih pri utvrđivanju doprinosa svakog pojedinog uređaja za loženje obuhvaćenog prijelaznim nacionalnim planom emisijskim kvotama koje su tim planom utvrđene i provjerila sadrži li prijelazni nacionalni plan opće i pojedinačne ciljeve, mjere i vremenski raspored za postizanje tih ciljeva te mehanizam praćenja za ocjenjivanje usklađenosti u budućnosti.
  (8)
  Komisija je utvrdila da su emisijske kvote za 2016. i 2019. godinu izračunane pomoću odgovarajućih podataka i formula te da su izračuni točni. Helenska Republika dostavila je dovoljno informacija o mjerama koje će se provesti kako bi se postigle emisijske kvote i praćenje te osiguralo izvješćivanje Komisije o provedbi prijelaznog nacionalnog plana.
  (9)
  Komisija je na temelju dostavljenih dodatnih informacija utvrdila da su grčke vlasti uzele u obzir odredbe iz članka 32. stavaka 1., 3. i 4. Direktive 2010/75/EU i odredbe iz Provedbene odluke 2012/115/EU.
  (10)
  Komisija smatra da provedba prijelaznog nacionalnog plana ne bi smjela dovesti u pitanje primjenu ostalog mjerodavnog nacionalnog zakonodavstva ili zakonodavstva Unije. Posebno, utvrđivanjem uvjeta na temelju kojih se izdaju pojedinačne dozvole za uređaje za loženje obuhvaćene prijelaznim nacionalnim planom Helenska Republika obvezuje se osigurati usklađenost sa zahtjevima navedenima, među ostalim, u Direktivi 2010/75/EU, Direktivi 2008/50/EZ Europskog parlamenta i Vijeća od 21. svibnja 2008. o kvaliteti zraka i čišćem zraku za Europu (8) i Direktivi 2001/81/EZ Europskog parlamenta i Vijeća od 23. listopada 2001. o nacionalnim gornjim granicama emisije za određene onečišćujuće tvari (9).
  (11)
  U skladu s člankom 32. stavkom 6. Direktive 2010/75/EU Helenska Republika mora obavijestiti Komisiju o svim naknadnim promjenama prijelaznog nacionalnog plana. Komisija treba ocijeniti jesu li te promjene u skladu s odredbama utvrđenima člankom 32. stavcima 1., 3. i 4. Direktive 2010/75/EU i Provedbenom odlukom 2012/115/EU.
  DONIJELA JE OVU ODLUKU:
  Članak 1.
  1. Na temelju članka 32. stavaka 1., 3. i 4. Direktive 2010/75/EU i Provedbene odluke 2012/115/EU nema primjedbi u pogledu prijelaznog nacionalnog plana o kojem je Helenska Republika obavijestila Komisiju 19. prosinca 2012. u skladu s člankom 32. stavkom 5. Direktive 2010/75/EU i koji je izmijenjen u skladu s dodatnim informacijama poslanima 25. lipnja 2013. i 30. srpnja 2013. (10).
  2. Nazivi postrojenja obuhvaćenih prijelaznim nacionalnim planom, onečišćujuće tvari za koje su ta postrojenja obuhvaćena i primjenjive emisijske kvote utvrđeni su u Prilogu ove Odluke.
  3. Provedba prijelaznog nacionalnog plana koju vrše grčke vlasti ne oslobađa Helensku Republiku od obveze poštivanja odredbi Direktive 2010/75/EU o emisijama iz pojedinačnih uređaja za loženje obuhvaćenih planom i drugih odgovarajućih akata zakonodavstva Europske unije o okolišu.
  Članak 2.
  Komisija ocjenjuje jesu li naknadne izmjene prijelaznih nacionalnih planova o kojima će Helenska Republika obavješćivati u budućnosti u skladu s odredbama iz članka 32. stavaka 1., 3. i 4. Direktive 2010/75/EU i odredbama iz Provedbene odluke 2012/115/EU.
  Članak 3.
  Ova je Odluka upućena Helenskoj Republici.
  Sastavljeno u Bruxellesu 26. studenoga 2013.